**Zapis o sestanku o čezmejnem sodelovanju v makro regijah**

 24. februar 2015, Štajerska gospodarska zbornica, Maribor

Prisotni:

Dr. Jože Gričar, programski koordinator, pobudnik medmestnega sodelovanja in čezmejnega

e-sodelovanja v Podonavski e-regiji in kontaktna oseba za e-LivingLab, Gricar@fov.uni-mb.si

Mariborska razvojna agencija: mag. Amna Potočnik, Amna.Potocnik@MRA.si

Mestna občina Maribor: Gordana Kolesarič, Gordana.Kolesaric@Maribor.si

Univerza v Mariboru: dr. Tomaž Kern, Tomaz.Kern@UM.si

Zbornica osrednje regije, GZS: Marta Turk, Marta.Turk@guest.arnes.si

Štajerska gospodarska zbornica: mag. Aleksandra Podgornik in Dragica Marinič, Aleksandra.Podgornik@StajerskaGZ.si, Dragica.Marinic@StajerskaGZ.si

Dr. Gričar je najprej predstavil namen medmestnega sodelovanja in čezmejnega e-sodelovanja v Podonavski regiji. Predstavil je primer dobre prakse medmestnega sodelovanja: skupino 5-ih slovenskih občin (županov), ki so se med seboj povezale in že sodelujejo tudi čezmejno. To so občine Škofja Loka, Murska Sobota, Idrija, Ribnica in Krško. Kajti namen povezovanja občin je tudi čezmejno povezovanje (npr. Hrvaška, Italija, Madžarska, Avstrija) v smislu povezovanja različnih obstoječih sistemov, tako prebivalcev v obmejnih področjih in drugih oblik sodelovanja, npr. t.i.

e-čezmejno gospodarsko sodelovanje, ki pomeni sodelovanje različnih akterjev, kot je povezava gospodarskih zbornic, gospodarskih subjektov in razvojnih agencij ob uporabi IKT. Povezovanja vsebujejo delovanje na različnih področjih, npr. turizem in kulturna dediščina, tehnološke povezave (uporaba IKT), vključevanje zamejskih Slovencev v čezmejnem območju in po svetu (e-podjetja) ter drugo. Eden izmed ciljev e-čezmejnega povezovanja in sodelovanja je tudi oblikovanje oziroma vzpostavitev novih delovnih mest.

Dr. Gričar je prav tako izpostavil, da novi EU projektni razpisi v okviru e-regij Podonavje, Alpski prostor, Jadransko in jonsko področje, pomenijo obvezno sodelovanje posameznih partnerjev iz več držav, vsaj iz treh držav. Vse to je posledica oblikovanja EU makro regij, kjer je bila Slovenija do sedaj pretežno v vlogi opazovalke.

Dr. Gričar je predstavil tudi sestanek/delovno srečanje v Monoštru, ki bo 21. in 22. aprila 2015, kamor so vabljeni župani z ekipami, ki bi naj vključevale tudi gospodarske zbornice in gospodarske subjekte, iz 2 držav: Madžarske in Slovenije. Na sestanek bodo vabljeni tudi župani sosednjih občin Avstrije in Hrvaške. Sestanek je oblikovan v sodelovanju z veleposlaništvom Republike Slovenije v Budimpešti in Central-European Service for Cross-Border Initiatives (CESCI) iz Budimpešte. Dr. Gričar je prav tako izpostavil pomen IKT in njene razsežnosti v smislu pomena uporabe v čezmejnem povezovanju in sodelovanju. Predvidene teme sestanka bodo: čezmejno e-poslovanje malih in srednjih podjetij, čezmejne kratke lokalne prehranske e-oskrbovalne verige, čezmejni e-turizem in e-kultura.

V nadaljevanju je dr. Gričar predstavil še idejo-prototip, ki ponazarja novo obliko uresničevanja idej: posameznik predstavi svojo idejo na spletu in za njeno uresničitev išče partnerje, da lažje in hitreje pride do realizacije ideje. Zatem nova razvojna mednarodna skupina skupaj oblikuje nov projekt.

Vsekakor je pomembno, je poudaril, da se projekti oblikujejo na »zalogo«.

Na sestanku so bile kratke predstavitve:

* Štajerske gospodarske zbornice, ki jo je predstavila mag. Aleksandra Podgornik,
* Univerze v Mariboru oziroma projekta DO IT, ki ga je predstavil dr. Tomaž Kern,
* gospe Marte Turk, ki je predstavila namen konferenc DeRC, ki potekajo vsako leto v Ljubljani z odličnimi gosti; kaj pomeni »časovna banka« in projekt, ki se navezuje na inovativne ženske, ki bi naj razvijale idejo-prototip;
* Mariborske razvojne agencije, mag. Amna Potočnik, ki je predstavila Laboratorij odprtega inoviranja, katerega cilji so konkretni proizvodi.
* Mestne občine Maribor, kjer je gospa Gordana Kolesarič predstavila svoje področje delovanja.

Štajerska gospodarska zbornica izraža zahvalo dr. Gričarju in izkazuje interes za aktivno vključevanje in sodelovanje v okviru programa Podonavske regije, na področju podpore razvoja čezmejnega gospodarstva oziroma e-gospodarstva.

Zapisala:

Dragica Marinič

Štajerska gospodarska zbornica